Jelaskan Sejarah dari Kembara (kumpulan muzik) dalam bahasa melayu

Kembara ditubuhkan pada 1981 dengan 5 ahli asal terdiri daripada M. Nasir, A. Ali, S. Sahlan, dan adik-beradik Abby dan Eddie Ali. Pada mulanya, kumpulan ini diberi nama Janji dan ditubuhkan atas saranan penerbit eksekutif PolyGram ketika itu, Eric Yeo, namun akhirnya dinamakan Kembara. Pada masa itu, kumpulan ini hanya mempunyai 3 ahli sahaja. Bagaimanapun selepas perbincangan yang diadakan, mereka bersetuju menambah dua lagi ahli, menjadikan ahli kumpulan ini terdiri seramai 5 orang. Dalam temuramah dengan Berita Harian Singapura, M. Nasir berkata idea untuk menubuhkan Kembara telah dirancang pada 1979, namun dapat direalisasikan setelah mendapat kata sepakat daripada A. Ali dan S. Sahlan. Beliau berkata:

Adik-beradik Ali bagaimanapun meninggalkan Kembara pada awal penubuhan mereka akibat perbezaan pendapat dengan ahli kumpulan lain mengenai genre yang bakal diketengahkan oleh kumpulan itu. Kembara melancarkan album sulung mereka, yang menggunakan nama kumpulan sebagai tajuk album pada Mac 1981. Album ini menjadi satu kejayaan komersial apabila ia telah terjual sebanyak 25,000 unit. Antara lagu terkenal mereka ialah "Ekspres Rakyat" yang pernah meraih anugerah khas di Pesta Lagu-lagu Pop Asean yang berlangsung di Bangkok, Thailand.

Berikutan kejayaan album sulung mereka, Kembara membuat persiapan untuk merakamkan album mereka seterusnya. Album kedua mereka, Perjuangan dikeluarkan pada September 1982. Bagaimanapun, pada awal 1983, S. Sahlan meninggalkan Kembara berikutan tawaran yang diberikan oleh syarikat rakaman lain kepadanya untuk merakamkan lagu secara solo, M. Nasir dan A. Ali meneruskan Kembara sebagai duo. Kumpulan ini bagaimanapun, tidak berhasrat untuk mencari ahli baru. Kembara kemudian mengumpul material baru untuk merakamkan album ketiga mereka tanpa Sahlan. Album ketiga mereka, Generasi Ku dikeluarkan pada hujung 1983, dan ini merupakan album pertama Kembara tanpa Sahlan.

Pada tahun 1984, bagi mengisi kekosongan yang ditinggalkan oleh S. Sahlan, Sharom Basiron telah diambil sebagai ahli baru kumpulan Kembara, menjadikan kumpulan ini kembali bertiga. Sebelum menjadi ahli rasmi Kembara, Sharom menjadi pemuzik sesi dan pernah terlibat dalam rakaman yang dijalankan oleh Kembara. Pada tahun yang sama, Kembara melancarkan dua album serentak, iaitu album keempat, Seniman Jalanan dan album kelima, 1404 Hijrah. Bagaimanapun, A. Ali pula menarik diri daripada Kembara, meninggalkan M. Nasir sebagai satu-satunya ahli asal kumpulan itu bersama ahli baru, Sharom. Untuk 3 album seterusnya, beberapa ahli baru telah diambil bagi menggantikan S. Sahlan dan A. Ali, iaitu Rahman Suri, Mohamed Zulkifli Mohamed (adik M. Nasir) dan M. Shah Osman. Pada tahun 1985, Kembara melancarkan album keenam dan terakhir mereka, Duit. Mereka kemudian menerbitkan album runut bunyi filem Kembara Seniman Jalanan, iaitu Lagu-Lagu Dari Filem Kembara Seniman Jalanan setahun kemudian.

Pada tahun 1986 juga, Kembara dibubarkan. Namun M. Nasir pada 1987 mengatakan Kembara masih aktif dan tidak dibubarkan, namun mengakui kumpulan itu kurang aktif membuat persembahan atau merakamkan album baru. Kumpulan ini juga tidak menolak kemungkinan akan bersatu semula pada masa depan.  M. Nasir ketika Konsert Kembara Panorama Jingga di Plenary Hall KLCC pada 31 Julai 2022 menyatakan yang Kembara tidak pernah memaklumkan yang kumpulan Kembara dibubarkan.

Pada tahun 2014, Kembara membuat kemunculan semula selepas hampir 30 tahun menerusi Konsert Hati Emas Kembara yang diadakan selama 3 hari berturut-turut di Panggung Sari, Istana Budaya pada 21 hingga 23 November. Mereka juga merancang untuk melancarkan buku biografi mengenai sejarah dan perjalanan Kembara.